《题景温筠居》
宋代·张嵲

昔游安康道，野竹晓森森。
疏篱隐茅茨，置屋何幽深。
卜邻嗟未办，长梦秋风林。
如何嘉公子，得此萧寺阴。
作轩面苍根，坐卧当幽寻。
夜雨老苔色，微风助哀音。
轩前置绿蚁，轩后陈素琴。
我料之子意，必无朝市心。
宜邀能赋客，为拟效古吟。
折简索我诗，高咏惭南金。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。